18 Ke eng seo re ithutago sona go tšwa tseleng yeo ka yona Jehofa a dirišago matla a gagwe a tlholo ka gona? Re tlabja ke mehuta-huta ya dibopiwa. Mopsalme yo mongwe o kgotsitše ka gore: “Morêna, medirô ya xaxo xa se ka boati! . . . Lefase le tletše dibopiwa tša xaxo.” (Psalme 104:24) Seo ke sa therešo gakaakang! Bo-rathutaphedi ba hlaotše mehuta e fetago milione ya diphedi mo lefaseng; lega go le bjalo, dikgopolo tša bona di fapana ge go tliwa tabeng ya ge e ba go na le e dimilione tše 10, dimilione tše 30 goba go feta moo. Mohlami yo e lego motho a ka hwetša gore ka dinako tše dingwe o felelwa ke bokgoni bja gagwe bja go hlama. Ka mo go fapanego, bokgoni bja Jehofa bja go hlama—matla a gagwe a go hlama le go hlola dilo tše difsa le tše di fapa-fapanego—go molaleng gore ga bo fele.